**Ján Daňový**, ktorý je od roku 2015 starobný dôchodca, dosiahol v roku 2022 príjmy z prenájmu bytu na základe uzatvorenej nájomnej zmluvy podľa Občianskeho zákonníka vo výške 9 948,-eur a na dosiahnutie týchto príjmov vynaložil preukázateľné výdavky v sume 3 785,- eur. Pán Daňový je výlučným vlastníkom prenajímaného bytu. V roku 2022 okrem príjmov z prenájmu nedosiahol žiadne iné zdaniteľné príjmy. V roku 2022 mu bol vyplatený starobný dôchodok v úhrnnej sume 6 760,- eur.

Keďže príjmy z prenájmu nehnuteľnosti sú od dane z príjmov oslobodené vo výške 500 eur ročne, pán Daňový v daňovom priznaní uvedie zdaniteľné príjmy z prenájmu podľa § 6 ods. 3 zákona **vo výške** **9 448 eur** (9 948 – 500). Výdavky k príjmom z prenájmu nehnuteľnosti si môže uplatniť rovnakým pomerom, ako je pomer príjmov zahrňovaný do základu dane k celkovým takýmto príjmom. Do základu dane daňovník zahrnie **výdavky vo výške 3 595,75** eura /(9448 : 9 948=0,95) \* 3 785/. **Základ dane** daňovník vypočíta ako rozdiel medzi zdaniteľnými príjmami a daňovými výdavkami a to vo výške **5 852,25** eura.

**Pán Daňový bude za rok 2022 podávať daňové priznanie k dani z príjmov fyzickej osoby typu B.**

**Postup pri vyplnení daňového priznania:**

**Na riadku 01 uvedie svoje pridelené daňové identifikačné číslo (DIČ). V úvodnej časti priznania vyznačí v príslušnom zaškrtávacom políčku, že podáva daňové priznanie a uvedie, že ide o daňové priznanie za rok 2022.**

**I. oddiel na riadky 04 až 11 uvedie svoje osobné údaje podľa predtlače (meno, priezvisko adresa a ostatné údaje).**

**III. oddiel**

**Keďže je poberateľom starobného dôchodku k 1.1.2022, vyplní zaškrtávacie pole na riadku 29. Nakoľko nemá nárok na uplatnenie nezdaniteľnej časti základu dane na daňovníka,  na riadku 30 neuvádza sumu starobného dôchodku za rok 2022.**

**VI. oddiel**

**V tabuľke č. 1 na riadku 11 stĺpec 1 uvedie sumu 9 448,- eur (9 948-500 eur).**

**V tabuľke č. 1 na riadku 11 stĺpca 2 uvedie sumu 3 595,75 eura**

**V tabuľke č. 1 na riadku 13 stĺpca 1 uvedie sumu 9 448,- eur**

**V tabuľke č. 1 na riadku 13 stĺpca 2 uvedie sumu 3 595,75 eura**

**Pán Daňový pri príjmoch z prenájmu podľa § 6 ods. 3 zákona o dani z príjmov v roku 2022 viedol daňovú evidenciu podľa § 6 ods. 11 zákona. Túto skutočnosť vyznačí v príslušnom zaškrtávacom políčku pod tabuľkou č. 1 v VI. oddiele na strane 4 daňového priznania.**

**Na riadku 58 uvedie sumu 9 448,- eur (z tabuľky č. 1 z riadku 13 stĺpca 1)**

**Na riadku 59 uvedie sumu 3 595,75 eura (z tabuľky č. 1 z riadku 13 stĺpca 2)**

**Na riadku 60 uvedie sumu 5 852,25 eura ( r.58 - r.59)**

**Na riadku 65 uvedie ako čiastkový základ dane z príjmov z prenájmu sumu 5 852,25 eura**

**IX. oddiel**

**Na riadku 80 uvedie základ dane zistený podľa § 4 ods. 1 písm. a) zákona (z riadku 65) vo výške 5 852,25 eura**

**Na riadku 81 vypočíta daň zo základu dane zisteného podľa § 4 ods. 1 písm. a) zákona vo výške 1 111,93 eura (5 852,25 x 0,19), daň sa zaokrúhli na eurocenty matematicky.**

**Na riadok 90 prepíše sumu 1 111,93 eura**

**Na riadku 115 uvedie nulu**

**Na riadku 116, 118 a 124 uvedie sumu 1 111,93 eura**

**Na riadku 135 uvedie daň na úhradu vo výške 1 111,93**

**XII. oddiel - pán Daňový sa rozhodol, že nevyužije možnosť poukázať 2% dane na osobitné účely, preto túto skutočnosť vyznačí v príslušnom zaškrtávacom políčku. Keďže pán Daňový nevyužil možnosť poukázať 2% podiel zaplatenej dane na osobitné účely, príslušný oddiel nepodpisuje.**

**Na riadku 153 sa uvádza počet všetkých príloh, ktoré sú súčasťou priznania vrátane Príloh č. 1, 1b, 2 a 3 aj keď sa nevypĺňajú. Pán Daňový na riadok 153 uvedie počet príloh 4.**

**Na strane 13 daňového priznania uvedie dátum a daňové priznanie podpíše.**